
FORBRYTEREN


Til Heitor O’Dwyer de Macedo


I

Hovedalleen. Tørr og varm luft, singel. Gnissingen av de hvite steinene under sandalen. Lys.

Det er sommer, ettermiddag. Himmelen er glatt, uten dybde. Skarpt blå, et utgangspunkt.

Vidstrakt gul og blå ettermiddag. Jenny går der. Alleen blir gjennomsiktig i lyset. Jenny går, oppmerksom.

Av og til en beskjeden benk, med svarte buer. Små blomsterbed, nakne blomster.

Enkle blomster i grupper. Én farge per stengel. Jenny ser mens hun passerer.

Et gavmildt lys, som skaper balanse. Lyset skyver tingene unna, gjør dem abstrakte. Linjene viskes ut.

Jenny beveger seg framover i den varme lufta.

Noen spiller fiolin. På grunn av musikken fornemmer man plutselig trærnes tykkelse, buskene og kjerrene, greinene rundt. Alleen deler seg, kornete. Det er motorlyd også.

Overflod, skrøpelighet.

Innerst i alleen ser Jenny et ungt par komme med et lite barn. Mannen og kvinnen er begge svært pene, kledd nesten likt i bukser, hvit skjorte og støvletter. De går side om side uten å holde i hverandre. Barnet løper i sikksakk bak dem. Det kan fort komme til å falle.

Kvinnen er spinkel, håret hennes er kobberrødt, lett og levende. Jenny er fascinert.

Mannen er mørk i huden, med lang overkropp, en langsommere gange. Barnet er også mørkt, lite, ubestemmelig.

Kvinnen og mannen stopper foran Jenny og ser på henne. En lydløs kraft, spørsmål uten at ord sies. Jenny føler seg ikke bra. Etter en stund spør kvinnen henne om det er et sted de kan plassere barnet. Jenny vet ikke.

Kvinnen er svært oppkavet. Hun prater og gestikulerer, hun tar Jenny til vitne. Det er snakk om frihet. Mannen smiler.

Jenny sier at hun kan spørre seg for ved inngangen. Der finner de et stort kart over området, en forekommende og travel dame som har oversikt over alt. Hun følger dem et stykke, så går hun tilbake.

Spasertur, oppdagelse.

Ute på siden, et lysthus. Spisst tak, falmet treverk. Gjennom et vindu kan man se det tomme rommet, den sirkelrunde benken. En skjorte ligger henslengt. Lenger borte en gammel dam. Noen ender, planter som flyter.

Alleen vider seg ut og gjør en sving. Man kan se det store huset og gressplenen, bordene, pingpongen.

Jenny er veldig varm. Denne steinete bakken og den kompakte himmelen. Hun forlater alleen, hun vil gå mellom trærne.

To eldre kvinner passerer mens de diskuterer. Det er ganske sikkert søstre, sånn som de likner. Den firkantede frisyren deres er prikk lik.

De nærmer seg vennlig, støtter hverandre.

Jenny kan høre dem på lang avstand, hun konstaterer likheten. Så blir hun opptatt av detaljene, av alt det som litt etter hvert kan utskilles. Rynker og bevegelser, hendene.

Den ene har kledd seg altfor ungt, i et kort, lyst skjørt, joggesko. Hun har et stivt, utydelig og forvirret preg. Den andre er bedre avgrenset, alminnelig, mer oppmerksom.

De snakker om stedet sammen. Alminneligheter. Kritikk også, krav. De har til syvende og sist den samme stemmen. Det er forvirrende.

Den uendelige dagen, himmelen, stemmene som tråder. Jenny strekker på seg. Hun ankommer i dag, hun tar seg god tid.

Innimellom trærne det hvite lyset. Man hører fremdeles den fjerne lyden av fiolinen.


En stor glassdør, og trærne utenfor.

Foreldrene mine ønsket seg en gutt. Jeg heter Louise.

Hun feier. Den andre ser på henne. De er sammen i korridoren.

Lyden fra underlaget, gummien. Det er som et åndedrett.

Noe spretter.

Bred korridor, lys og gul. Den er avrundet og kald. En blå bøtte, et oransje feiebrett, veggenes krumning der de går over i taket.

Louise passerer foran glassdøra. Jenny ser henne tydelig. Seler krysset bak, magen, og på brystene spennene.

Jenny står ved siden av, et sjal over skuldrene, et langt, vidt skjørt. Tøy.

Korridoren er en korridor. Drømmende materiale, elastisk og florlett mangel, utstrakt, som et innvendig vann. De to, inni. Det er ikke bekymringsløst.

To jenter.

Hun som er Jenny er i rødt. Vide klær som innhyller. Stedet, hun kjenner det ikke. Louise viser henne det.

Louise. Hun observerer. Hun elsker, også. Hun kan elske.

Det er sommer. En overgang.

De feier korridoren, de veksler noen ord. Utenfor solen, og trærne, denne trengselen.

Like etterpå skal de gå ut.

Jenny har den andre jenta i blikket. Louise, en person. Plantet der, utydelig og til stede. I blå snekkerbukse, kanskje med en viss likegyldighet. Brystene fins også, under kittelen.

Rytme i lufta, banking langt borte.

Jenny tenker, delen av en tanke passerer gjennom henne. Det er på grunn av blikket. Hun kjenner det, en mørk og tilslørt ting som siver ut. Erobre henne, erobre henne for enhver pris.

Louise, man vet ikke hva hun tenker.

Ute, det grønne, fluene.

Gjennom det store, kjølige vinduet ser man singelen, benkene. Lenger borte det avsidesliggende bondelandet. Den gamle, beinete og bistre gubben er alt ute på sykkelrunden sin, med alle pakkene i plastikk hengt på styret.

Det er morgen, tidlig. Gjøre ferdig rommene.

Alle rommene, uten unntak, er enerom. De er fordelt på to etasjer.

Små, hvite, negative rom.

Moderne radioer, apparater. Skapene er alltid tomme. Bilder spikret opp på veggene, figurative.

Rolige rom, om man vil. Rolige og fulle. Men man merker servantene som nærmer seg, ingen hvile, og i vasene ser blomstene for myke ut.

En hån mot velviljen, på en måte.

Hver gang man går inn på rommene, kommer man i tanker om verden, verden uten grenser, en vid og tom overflate, et utrullet felt. Det er sånn det er for Louise og Jenny. Idet de går inn dit, på rommene, blir de også grepet av denne tanken om verden, denne gjengivelsen uten form, indirekte og enorm.

Louise og Jenny går med feiekost og brett. De rengjør litt, det grøvste, og snakker med menneskene der.

I det første rommet innerst i korridoren, ei diger jente. Hun ligger rolig på innsiden av den store kroppen sin. Hun heter Camille. Hun er ikke stum, nei, men ordene er for små.

Glasset i brillene hennes er sotet, ømfintlige øyne. De hovner opp.

Moren kommer ofte på besøk, og de spaserer side om side i parken. Camille likner veldig på henne.

